Danaë
Store norske leksikon,Religion og filosofi,Historiske religioner,Gresk religion
Danaë var datter av kong Akrisios i Argos. Da det ble spådd at Danaës sønn skulle drepe Akrisios, lot kongen henne sperre inne i et kobbertårn. Zevs besøkte henne som et gyllent regn, og hun ble mor til Persevs. Sammen med sin sønn ble hun satt i en kasse på åpnet hav. De to ble reddet, og Persevs ble senere årsak til bestefarens død ved et vådekast med diskos. Etter en annen versjon forstenet han bestefaren med Medusahodet.
Danaë i kunsten Helt siden antikken har kunstnere funnet motiver i sagnet om Danaë. Simonides fra Keos og Aiskhylos brukte det dikterisk, og bildende kunstnere – fra oldtidens vasemalere og billedhuggere til Tizian, Correggio og Rembrandt – har skildret scener fra sagnet, oftest den hvor Danaë venter på sin elskede, eller den hvor han besøker henne i skikkelse av det gylne regn.Richard Strauss skapte sin opera Die Liebe der Danaë (1940) over sagnet, gjendiktet av J. Gregor etter et utkast av Hugo von Hofmannsthal. Les mer i Store norske leksikon gresk mytologi